Egpaar kry 14 jaar vir mishandeling van baba(Argieffoto: Unsplash) ’n Egpaar van Pretoria is effektief 14 jaar tronkstraf opgelê omdat hulle hul ses maande oue dogtertjie geslaan en die baba met gebreekte ribbes, sleutelbene en bene gelaat het. “Die misdrywe wat gepleeg is, is so ernstig dat ’n swaar vonnis opgelê moet word. Na my mening is direkte gevangenisstraf onvermydelik,” het regter Hennie de Vos tydens sy uitspraak in die hooggeregshof in Pretoria gesê. “Baba N was afhanklik van die liefde, toegeneentheid en beskerming van haar ouers. In plaas daarvan is haar ribbes en femur gebreek, en sy het ’n kneusplek op haar ken en swelling van die prevertebrale sagte weefsel in haar nek opgedoen. Sy was erg ondervoed.” Die ma en pa het die bewerings ontken, maar is skuldig bevind aan aanranding met die doel om ernstig te beseer, asook kinderverwaarlosing. Die strafregtelike klag is op 24 Julie 2020 ingedien. Die vonnis is eindelik op 20 Februarie vanjaar opgelê. Die babadogtertjie, wat na verwys word as Baba N, is vir die eerste keer in April 2020 in ’n hospitaal in Pretoria opgeneem met beserings wat met kindermishandeling ooreenstem – sy was vyf weke oud. Haar dokters en ’n private maatskaplike werker het toe ’n klag by die polisie en die departement van maatskaplike ontwikkeling ingedien. Die bewerings het ingesluit dat die baba se ribbes op 15 plekke gebreek is. Terwyl dit aanvanklik ondersoek is en die kind in sorg geplaas is, het die polisie die dokters ingelig dat die saak toegemaak is weens ’n gebrek aan bewyse. Baba N is daarna weer in haar ouers se sorg geplaas. Dokters het toe AfriForum se privaatvervolgingseenheid genader. Die eenheid se ondersoekers het omvattende verklarings van al die betrokke partye afgeneem en die dossier saamgestel wat aan die polisie voorgelê is, toe die tweede saak teen die ouers geopen is. Ná verdere druk van die eenheid het die polisie die egpaar in hegtenis geneem, en die vervolging kon begin. “Na aanleiding van inligting wat die privaatvervolgingseenheid ingevorder het, het Baba N tussen Maart 2020 en Julie 2020 altesaam 31 beenbreuke opgedoen het,” sê Barry Bateman, woordvoerder vir dié eenheid. Bateman het die dokters en maatskaplike werkers geloof wat geweier het dat die kind se mishandeling aan die hand van haar ouers voortduur. “Sonder die ingryping van die dokters en ander professionele persone sou hierdie baba moontlik aan die hand van haar ouers gesterf het. Kindermishandeling en verwaarlosing is van die vele gevare wat die kwesbaarstes in die samelewing in die gesig staar. Dit is nodig dat mediese beroepslui en versorgers wat sulke gevalle teëkom, standpunt inneem.” Hy het die aanklaer vir haar professionele en bekwame vervolging geloof. “Dieselfde kan egter nie van die SAPD gesê word nie. Sonder die ingryping en druk van die privaatvervolgingseenheid sou die saak waarskynlik weer net gesluit gewees het. Die publiek word voortdurend vertel hoe die regering geweld teen vroue en kinders ernstig opneem, maar ons sien nie dat dit deursyfer na die polisie op grondvlak nie.”